Metrobeampte vas weens omkoperyTshwane-metropolisie. (Argieffoto) ŉ Beampte van die Tshwane Metropolisie gaan Maandagoggend in die Pretoriase landdroshof verskyn op aanklagte van korrupsie. Dié 41-jarige polisiebeampte is oor die naweek in hegtenis geneem nadat hy omkoopgeld van motoriste geëis het. Simon Zwane, woordvoerder van die Padverkeersbestuurskorporasie (RTMC), het gesê dié polisiebeampte is op die R80-afrit in Pretoria vasgetrek terwyl hy glo omkoopgeld van ŉ motoris wou eis. Hy het na bewering R400 omkoopgeld van motoriste geëis om te keer dat hulle ŉ boete kry nadat hulle verkeersreëls oortree het. Inwoners kan gevalle van korrupsie en omkopery aanmeld by 0861 400 800 of ŉ WhatsApp stuur na 083 293 7989.